Title: Vyhodnotenie plnenia úlohy vyplývajúcej z bodu B
Author: Jakub
Company: Urad

Vyhodnotenie plnenia úlohy vyplývajúcej z bodu B.2 uznesenia vlády SR č.623/99 (aktualizácia stavu k 30. 11. 2000)

Vláda SR na svojom zasadaní 30. júna 1999 uznesením č. 544/99 zobrala na vedomie koncepciu ekonomickej stabilizácie a transformácie  ŽSR. Vychádzala z toho, že ŽSR nie sú schopné plniť svoje záväzky voči veriteľom, ktoré vznikli aj nedostatočným plnením Zmluvy o výkonoch vo verejnom záujme zo strany štátu. Vláda  na zasadaní zobrala na vedomie, že pre ŽSR je nevyhnutné poskytnúť významnú podporu a účasť štátu a prijať opatrenia na ekonomickú stabilizáciu a transformáciu ŽSR a súhlasila s realizáciou ekonomických a organizačných opatrení podľa  Scenára č. 6  finančného modelu. Vláda SR  tak odvrátila z finančnej krízy na ŽSR hroziaci cross default. 
Z uvedeného uznesenia sa  pre ŽSR vytvorili tieto predpoklady : 
•	Reštrukturalizácia úverového portfólia  a ekonomické ozdravenie ŽSR poskytnutím štátnych záruk na úvery .

•	Transformácia a reštrukturalizácia ŽSR na akciovú spoločnosť ako nevyhnutný predpoklad dosiahnutia prijateľnej konkurencieschopnosti s ostatnými druhmi dopravy nielen na Slovensku, ale aj s okolitými štátmi vrátane zahraničných železničných správ. V súlade s uznesením vlády bol spracovaný  Projekt transformácie a reštrukturalizácie ŽSR, ktorý bol schválený  Uznesením vlády Slovenskej republiky k projektu transformácie a reštrukturalizácie Železníc SR č. 830/2000 zo dňa 18. októbra 2000.

•	Vytvorenie kvalitatívne lepšieho vzťahu pri zabezpečovaní výkonov osobnej dopravy. Ten musí vychádzať z princípov dopravnej politiky štátu a harmonizácie jednotlivých druhov dopráv pre  zabezpečovanie  dopravnej obslužnosti v rámci príslušného územia. Pre skvalitnenie a transparentnosť finančných vzťahov bol realizovaný medzinárodný audit ekonomicky oprávnených nákladov (EON) osobnej dopravy . Preukázal potrebu doplatku zo strany štátu za rok 1998 a l999 v čiastke 6,3 mld. Sk, z ktorých vláda už poskytla ŽSR 4,96 mld. Sk. Tieto prostriedky boli účelovo viazané pre splatenie záväzkov  ŽSR  voči Spoločnej zdravotnej poisťovni, Sociálnej poisťovni  a daňovým úradom. Na zostávajúcich 1,34 mld. Sk bol poskytnutý úver zo Slovenskej sporiteľni na ktorý bola poskytnutá štátna záruka ktorý je splatný do konca roku 2000. Na splátku uvedeného úveru mali byť na základe Uznesenia vlády SR č. 245 zo dňa 12.4.2000 poskytnuté prostriedky do konca roka 2000. Z tohto dôvodu na zabezpečenie úveru bol vystavený Letter of Comfort Ministerstva financií  SR a Ministerstva dopravy, pôšt a telekomunikácií SR. Splatnosť úveru bola na základe žiadosti predĺžená do 31.1.2001. Z prostriedkov poskytnutých zo ŠR v prvej polovici decembra 2000 vo výške 1 032 mil. Sk bola použitá  časť  na splátku úveru, a to vo výške 615 mil. Sk. 

•	Zabezpečenie technického rozvoja. V uvedenom uznesení sa vláda zaviazala prispieť na financovanie investícií ročne formou investičnej dotácie čiastkou do 4 mld Sk. Pre rok 2000 bola však v štátnom rozpočte vyčlenená investičná dotácia pre železničnú dopravu len vo výške 275,6 mil. Sk a kombinovanú dopravu vo výške 60 mil. Sk. Tento znížený objem spôsobuje  absolútne zaostávanie pri snahe o konkurencie schopnosť voči zahraničným železničným správam, ako aj ostatným druhom dopravy. Je potrebné pre ŽSR vytvoriť porovnateľné podmienky s cestnou dopravou pre rozvoj železničnej infraštruktúry a začleniť ŽSR do štruktúry európskych železníc. Vláda SR  ako náhradu čiastočne akceptovala tieto požiadavky ŽSR na investície a to formou štátnej záruky na investičný úver vo výške 80 mil. EURO od EIB (2. tranža úveru EIB z roku 1999) z ktorej časť  ( 20 mil. EUR ) bola poskytnutá v roku 2000 a zostávajúca časť  ( 60 mil. EUR ) bude čerpaná začiatkom roku 2001.

I. 	Finančná, prevádzková a investičná situácia  ŽSR

Finančná situácia ŽSR  v oblasti pohotových finančných prostriedkov, aj napriek tomu, že štát čiastočne uhradil svoje záväzky  z osobnej dopravy za rok 1998 a 1999 a pravidelne  včas poskytuje zálohy na výkony vo verejnom záujme v osobnej doprave na rok 2000  je stále veľmi kritická.  
Vlastné zdroje produkované ŽSR  ani za plynulých úhrad od štátu za výkony osobnej dopravy nekryjú najnutnejšie finančné a prevádzkové potreby. Len veľmi ťažko sa darí uhrádzať najnutnejšie potreby ako čisté mzdy, minimálny rozsah trakčnej nafty a mazacích tukov, dodávky elektrickej energie, vody, plynu, zabezpečenie telekomunikačnej a datovej siete, úhradu stravy, minimálny rozsah ochranných pomôcok, čistiacich prác na osobných vozňoch a nutné splátky vyplývajúce z úverových a leasingových zmlúv.
Všetky tieto úhrady pokrývajú nevyhnutné potreby ŽSR len s veľkými ťažkosťami a v nedostatočnom rozsahu. Neustálymi rokovaniami s dodávateľmi  sa zabraňuje zastaveniu dodávok, tepla, vody, plynu a elektriny. Túto problematickú finančnú situáciu ešte značne sťažujú exekučné príkazy, ktoré  blokujú bankové účty .
Aj keď ŽSR z prostriedkov, ktoré dosali od štátu za výkony osobnej dopravy za rok 1999 čiastočne zaplatili záväzky voči daňovým úradom a  zo sociálneho zabezpečenia k 30.11.2000 dosiahol záväzok zo sociálneho zabezpečenia výšku  2 777,2 mil. Sk a voči daňovým úradom výšku  819,5 mil. Sk.
Za obdobie 1. – 11. 2000 dostali ŽSR  za výkony vo verejnom záujme v osobnej doprave   úhradu v objeme  4 238,6 mil. Sk. V auguste boli ŽSR poskytnuté finančné prostriedky v objeme     1 528,6 mil. Sk z výnosu privatizácie spoločnosti Slovenské telekomunikácie, a.s. Použitie týchto prostriedkov bolo záväzne určené (povinný odvod do Sociálnej poisťovne v čiastke 800,0 mil. Sk, splátka úveru – Tatra banka – v sume 270,0 mil. Sk a výplata miezd zamestnancom ŽSR v čiastke 458,6 mil. Sk).
Kritickú finančnú situáciu potvrdzuje  aj skutočnosť, že v priebehu celého roka 2000 pokračovala nepriaznivá situácia v časovaní cash-flow k termínom úhrad miezd. Pri priemernom mesačnom inkase tržieb cca 646,1 mil. Sk, ŽSR boli nútené opakovane čerpať prostriedky na  úhradu miezd z prekleňovacích úverov. Prioritou pri smerovaní splatných úhrad je zabezpečenie úhrad záväzkov z úverov krytých štátnymi zárukami.
Aj napriek uvedeným problémom vo financovaní ŽSR  hospodárske výsledky za 1. – 11. 2000 sú v porovnaní s rovnakým obdobím minulého roka priaznivejšie. Za  1. - 11. 2000 dosiahli ŽSR stratu vo výške  2 219,9 mil. Sk, čo je oproti strate v rovnakom období minulého roku lepšie  o 2 663,9 mil. Sk. V porovnaní s minulým rokom sú  vyššie  účtované tržby z prepravy o  1 377,8 mil. Sk.
Celkové náklady za 1. – 11. 2000 boli vo výške  25 278,5 mil. Sk, čo je oproti rovnakému obdobiu minulého roka viac o 2 361,8 mil. Sk a predstavuje to  87,48 % z plánovaného ročného objemu nákladov. Oproti minulému roku boli vyššie zúčtované prakticky všetky druhy nákladov, čo  vyplýva z  rastu cien vstupov.  Okrem toho boli ŽSR zaťažené pokutou od Sociálnej a Spoločnej zdravotnej poisťovne vo výške  431,5 mil. Sk za oneskorené úhrady, ktoré boli nimi vyčíslené po platbe z prostriedkov poskytnutých štátom ako doplatok úhrady za výkony vo verejnom záujme v osobnej doprave za roky 1998 a 1999.   Tento paradox je potrebné riešiť z úrovne štátnych orgánov, nakoľko oneskorená úhrada od štátu za výkony vo verejnom záujme v osobnej doprave nielenže spôsobuje ŽSR finančné náklady, ale dokonca aj penále vo výrazných objemoch. 
Finančné náklady ako  výsledok vysokej zadĺženosti ŽSR dosiahli za 1. - 11. 2000  výšku až 3 095,2 mil. Sk  a tvoria   až 12,24 % celkových nákladov.

| 1. – 11. 1999 | plán 1. – 11. 2000 | 1. – 11.  2000
Náklady celkom | 22 916,7 | 24 775,9 | 25 278,5
z toho: prevádzkové | 19 419,0 | 21 205,3 | 21 800,2
finančné | 3 197,3 | 3 414,6 | 3 095,2
mimoriadne | 294,3 | 156,0 | 383,2
daň z príjmov a prev.účty | 6,1 | |
Výnosy  celkom | 18 033,0 | 21 628,7 | 23 058,6
z toho: z prepravy | 12 799,0 | 14 079,6 | 14 155,7
úhrada zo ŠR | 2 211,3 | 4 238,6 | 4 238,6
ostatné | 1 672,4 | 1 314,1 | 2 427,0
finančné | 1 239,7 | 1 996,4 | 2 293,7
mimoriadne | 110,6 | | -56,4
Hospod. výsledok | - 4 883,8 | - 3 148,2 | - 2 219,9

V súlade so štátnym rozpočtom bola schválená vládou SR dňa 12.4.2000  Zmluva o výkonoch vo verejnom záujme na rok 2000 podľa ktorej, pri znížení objemu výkonov priemerne  o 2,5 % a náraste taríf osobnej dopravy o 28% ( od 15.2.2000 ) štát uhradí ŽSR     3 960 mil. Sk a  700 mil. Sk vláda SR zabezpečí z mimorozpočtových zdrojov. Do 30.11. 2000  dostali ŽSR zo štátneho rozpočtu úhradu za výkony vo verejnom záujme v osobnej doprave vo výške  2 350 mil. Sk. V auguste dostali ŽSR  finančné prostriedky v objeme 1 528,6 mil. Sk z výnosu z predaja Slovenských telekomunikácií, a.s., t. j. od začiatku roka do konca novembra dostali ŽSR za výkony osobnej dopravy podľa Zmluvy o výkonoch vo verejnom záujme v roku 2000 finančné prostriedky v objeme 4 238,6 mil. Sk. 

V roku 2000 je obstarávanie hmotných a nehmotných investícií ŽSR  zabezpečované spolu vo výške  7 827,6 mil. Sk, z toho pre železničnú dopravu vo výške 7 767,6 mil. Sk  a pre kombinovanú dopravu  vo výške 60,0 mil. Sk.  Investície sú zabezpečované z nasledovných zdrojov:
•	cudzie zdroje:
•	dotácia zo štátneho rozpočtu                                        335,6 mil. Sk  (  275,64  +  60,0 )
•	predpokladaný príspevok z programu ISPA a Phare   1 084,2 mil. Sk
•	úver  EIB    cca                                                          3 407   mil. Sk   ( 80 mil. EUR )
•	vlastné zdroje ( do úrovne plánovaných odpisov )           3 000 mil. Sk

Vzhľadom k tomu, že investície zabezpečované z vlastných zdrojov nie sú ani v roku 2000 kryté finančnými prostriedkami v plnom rozsahu, vedenie ŽSR prijalo aj pre tento  rok osobitný a prísny režim v obstarávaní HI a NI.  Ich objem je limitovaný výškou odpisov ako vlastných zdrojov pre zabezpečenie aspoň jednoduchej reprodukcie. Nad ich úroveň je možné obstaranie len   na základe súhlasu generálneho riaditeľa a to za predpokladu získania iných  (cudzích)  investičných zdrojov.
 V období 1. – 11. 2000 boli zúčtované práce a dodávky HI a NI  vo výške 3 142,8  mil. Sk,  čo je 40,1 % z ročného  rozpisu 7 827,6 mil. Sk, z toho zúčtované práce hradené investičnou dotáciou sú vo výške  259 mil. Sk. Ostatné cudzie zdroje  ( ISPA, úver EIB ) boli za 1. – 11. 2000 čerpané vo výške  503,6 mil. Sk.

II.  Úverové zmluvy so štátnou zárukou

Prehľad úverov so štátnou zárukou	

Banka | Úver | Mena | Úrok | Splatnosť | Nesplatená
| | | | úveru | časť istiny (k 11/00)
Fuji bank | 135 000 000 | USD | 1M Libor +0,9% | k 22.12.2002 | 135 000 000     USD
S.Generale | 11 224 222 | USD | 5,38% | k 31.12.2000 | 1 122 422,2  USD
EIB | 200 000 000 | EUR | 5,40% | k 15.3.2014 | 200 000 000     EUR
Depfa | 45 000 000 | EUR | 3M Euribor +3,25% | k 15.3.2005 | 45 000 000     EUR
J.P.Morgan | 200 000 000 | EUR | 8,00% | k 30.5.2007 | 200 000 000     EUR

Úverová zmluva o čerpaní úveru  s SG London vo výške 11 224 tis. USD zo dňa 14. 7. 1994, s termínom splatenia 31. 12. 2000. V priebehu  1. polroka.2000 boli vykonané platby na úhradu úrokov v celkovej sume 2 813,84 tis. Sk, boli uhradené splátky istiny vo výške            51 308,16 tis. Sk. 

	Úverová zmluva o čerpaní úveru vo výške 135 mil. USD s The Fuji Bank London bola podpísaná 22. decembra 1997.  Čerpanie úveru prebehlo v plnej výške k 2. januáru 1998. Do 30. 11. 2000 boli vykonané platby na úhradu úrokov v celkovej sume 440 195,4 tis. Sk. Všetky záväzky vyplývajúce z úverovej zmluvy boli uhradené v stanovenom termíne. 

	Úverová zmluva o čerpaní úveru s EIB Luxemburg v čiastke 200,0 mil. EUR s termínom poskytnutia 3. 8. 1999, termín splatenia istiny aj úrokov 15. 3. 2014. Zatiaľ bolo vyčerpaných 140,0 mil. EUR, k 30. 6. 2000 zostáva nevyčerpaná čiastka úveru 60,0 mil. EUR. Do 30. 11. 2000 boli vykonané platby na úhradu úrokov v celkovej sume 275 303,9 tis. Sk. Záväzky boli uhrádzané v stanovených termínoch.

Úverová zmluva o čerpaní úveru s DePfa Investment Bank v čiastke 45,0 mil. EUR s termínom poskytnutia 15. 3. 2000, termín splatenia istiny aj úrokov 15. 3. 2005. Do 30. 11. 2000 boli vykonané platby na úhradu úrokov v celkovej sume 58 304,3 tis. Sk. Záväzky boli uhrádzané v stanovených termínoch.

Úverová zmluva o čerpaní úveru s J. P. Morgan v čiastke 200,0 mil. EUR s termínom poskytnutia 30. 5. 2000 v čiastke 155,0 mil. EUR a  28. 9. 2000 v čiastke 45,0 mil. Sk, termín splatenia istiny 30. 5. 2007. Do 30. 11. 2000 neboli v súlade so zmluvou realizované žiadne úhrady. Úroky sú splatné ročne, vždy k 30. 5.

Vzhľadom k tomu, že základné ukazovatele Scenára č. 6 sú ročnými ukazovateľmi, ich vyhodnotenie je možné až po uzatvorení roka 2000.

Železnice Slovenskej republiky od prijatia Uznesenia vlády SR č. 544 rozpracovali všetky úlohy, ktoré bolo potrebné premietnuť do vnútropodnikového riadenia a vnútropodnikových nariadení. Výsledkom toho je priaznivé plnenie základných podmienok Podnikateľského plánu  za 11 mesiacov roku  2000 a očakávané splnenie plánovaného hospodárskeho výsledku ŽSR za rok 2000. 
	 Plnením Uznesením vlády SR 544/99 sa postupne darí zabezpečovať reštrukturalizáciu úverového portfólia ŽSR. Zmena štruktúry krátkodobých úverov na dlhodobé vytvorí pre ŽSR predpoklady zvýšenia  platobnej schopnosti  pre uhrádzanie tých najzákladnejších prevádzkových potrieb a postupného ekonomického ozdravenia firmy. 
Pokračovania v transformačnom procese podľa schváleného Projektu transformácie a reštrukturalizácie ŽSR vytvára predpoklady pre ďalšie znižovania nákladovej náročnosti a postupné zvyšovania výkonnosti v zmysle postupových krokov transformácie.